khistorydata/jeongjo-sjw-relations huggingface dataset:
정조 15년
辛亥八月十八日辰時上御誠正閣藥房入診他承旨同爲入侍時藥房都提調蔡濟恭副提調徐邁檢校直閣李晩秀假注書李羲甲記注官安經心金良倜右承旨柳文養左副承旨洪仁浩假注書趙台榮醫官李翊臣李敬培李惟鑑安思禧以次進伏訖濟恭曰日間聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰夜來雨意頗緊入場儒生輩慮有沾濕之患矣今則夬霽甚幸矣上曰然矣上曰今番照訖考講無實才見落之事乎濟恭曰講規初不苛摘故除非全未開絃者名以實才初無見落者云矣上曰試官皆已承牌入來乎金羲淳丁若鏞亦爲入來與否知入賤臣承命出回奏曰試官姑未及齊到矣上曰儒生赴擧者意或夥多雖令試所今日申時開門流入而至於老儒病殘之類則使之明曉入去好矣上曰儒生入門時照訖帖如欲一一考見則必使從門隙只容一人而許入如是之際必有紛踏致傷之患勿爲如此之意分付禁亂所可也濟恭曰儒生入去時洞開門以入呈券出來時憑考帖文則事旣至易又無致傷之患矣上曰卿言極好矣文養曰儒生過三時後呈券纔有定式則無論敏鈍似當一時持券爭先紛踏於題下必有蹂躪之慮云書題各懸於二三處收券於其下似便好矣上曰此言何如濟恭曰極好矣一所南庭卽儒生必爭之地也入於北庭者出入阻礙書題亦不得卽見云書題各懸於南北庭似宜矣上曰已有前行之例依此爲之而泮水堂則分所收券而聞庭袤甚長亦於中臺下臺各懸書題揭示之際差先於上臺可也上曰丁若鏞金羲淳如已入來各持其所照訖講錄名冊入侍可也賤臣承命出與講試官金羲淳丁若鏞偕入進伏上曰左相取見其冊子可也濟恭承覽訖上曰儒生入格者爲幾人而不爲峻考乎羲淳曰一所入格爲三千五百餘人而非峻考矣若鏞曰二所考講亦非峻考而入格者爲四千七百餘人矣上曰二所則居不者夥然云其數爲幾何若鏞曰擧案二十張中每有一張居不者矣其應講之時初不懸吐而讀或拈出某字問以屬於何韻則所對不辨音韻如此之類不得已出不栍矣羲淳曰試問以賦破題爲第幾句則或有稱以第七句第八句者故亦不得已出不栍矣上曰今此照訖錄名冊中渠皆自書講章乎羲淳曰皆自書矣上曰筆法如此則今科自書何難之有其中鄕儒最多乎若鏞曰多矣代講疊講亦多出於西儒矣上曰略栍或有之何如則出略栍乎若鏞曰讀吐能有識文義又通暢則出略栍矣上曰居不者錄名別有冊子乎若鏞曰居不人錄名使能書吏抄寫別成冊子矣上曰一二所試官入侍出榻敎賤臣承命出與試官沈煥之安廷玹尹弼秉偕入進伏濟恭曰今番試官果爲極揀矣上敎晩秀等曰不必更煩提敎嚴飭科場務取實才雖衛軍輩若來往於場內則不無作奸之慮皆令從後門出入書題分數三處懸之而各各收券元限則雖人定而先呈之限以懸題後三時爲定試官應避儒生則移文越送照訖講章亦爲移送以爲入場後憑考之地此外凡事亦各善爲擧行可也上曰出榜當在何日耶濟恭曰終場卽卄一日也卄三四日間足可以出榜矣晩秀曰大臣以終場後數日間出榜仰奏而若爾則恐無以盡意考試矣上曰此則不計日字觀勢爲之可也上曰吏議則昨年試所以晩取之故實才中或有見漏者云今番則實才自當晩呈着意考試俾無遺珠之歎而詩不滿十八句賦不滿三十句者及或落韻落書者另爲照察照訖講錄名冊試官亦各持去以考其人入格試券其借書自書不難辨以此擧行可也晩秀曰考券之時若知其借書則自當黜之而筆法之草率者亦宜黜之乎上曰筆劃之草率專出於速呈之計其習誠可痛所作雖優不可選取矣弼秉曰科場如欲嚴飭則雨具似不可許入矣晩秀曰儒生旣皆經夜於場中則雨傘豈可不許入乎上曰雨具則許入而老病人則待曉入場之意預爲曉諭儒生入門後不可更使出入可也命退諸臣以次退出
정조 15년
行都承旨徐邁修坐左承旨徐龍輔內閣進右承旨林濟遠未肅拜左副承旨柳文養坐直右副承旨洪仁浩坐直同副承旨沈晉賢未肅拜注書李海淸禁推傳旨未下一員未差假注書李羲甲仕趙台榮仕直事變假注書崔致祜仕
정조 15년
柳文養啓曰大司憲洪檢執義李永穆掌令李顯道持平趙恪牌招啓辭未下掌令申馥持平申膺祜在外監察茶時之意敢啓傳曰知道
정조 15년
傳于徐邁修曰左副承旨入侍
정조 15년
以兵曹文臣朔試射試官望單子傳于柳文養曰不緊且多差備官置之
정조 15년
傳于洪仁浩曰政官牌招開政
정조 15년
以咸鏡監司李文源啓本甲山等四邑畢賑後願納民人開錄馳啓事傳于徐邁修曰慶興倅別下賞典而茂山嘉善朴師曄連爲捐財救活今番亦過千石極爲可嘉道內邊將調用其餘賞加帖加間令該曹考例今日政下批成送有旨
정조 15년
傳于徐邁修曰昨年慶興等數邑穡事甚關心今年則觀於狀辭麥事已登晩穀漸豐云雖甚萬幸而昨冬今春慶興倅濟活之功不下於月三營賑況近二百間公廨之數朔內新建尤可嘉也該府使金魯直陞敍調用
정조 15년
有政吏批判書金文淳參判朴祐源進參議沈煥之試所進都承旨徐邁修進以姜忱爲副修撰郭龍濟爲吏曹佐郞金魯直爲吉州牧使兪靖柱爲松禾縣監李漢棟爲慶興府使
정조 15년
兵批判書吳載純進參判柳戇病參議尹長烈入直參知鄭益祚病右副承旨洪仁浩進以金尙集爲都摠管金羲淳爲文兼尹範勳爲武兼朴師曄爲魚游波僉使同知單金聖龜護軍崔慶臣
정조 15년
傳于洪仁浩曰坐直承旨入侍
정조 15년
傳于洪仁浩曰試所承旨許遞前望單子入之待下批牌招察任
정조 15년
承旨前望單子入之林濟遠沈晉賢落點
정조 15년
以江原監司尹師國狀啓道內農形馳啓事傳于柳文養曰觀此狀辭雖幸穡事之蘇醒無論嶺之東西足知其此邑彼邑之各有優劣向後俵田尤豈不關心乎大抵行郊之政雖似文俱目親耳接自多反三隅之效此時本道寧或付之生手乎日前人言已以律名之不襯似有所下敎亦令從近發巡別爲行會則至今無一言皁白者揆以國綱萬萬未安該道臣爲先卽其地仍施外補之典使之不多日內發巡後形止狀聞事令廟堂嚴飭
정조 15년
洪仁浩以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 15년
柳文養以承文院官員以都提調意啓曰使行當前文書浩繁而本院提調多有病故主管無人前提調行兵曹判書吳載純行司直鄭昌順行副司直金履素行副司直徐浩修行副司直鄭好仁延豐君李𡊠戶曹判書李秉模行副司直沈頤之行副司直李致中工曹參判閔鍾顯吏曹參判朴祐源行副司直黃昇源竝還差工曹判書具㢞禮曹判書趙宗鉉兵曹參判柳戇完城君李義行漢城府左尹洪明浩行副司直李時秀行司諫院大司諫柳誼漢城府右尹李鼎運刑曹參判李祖承禮曹參判李洪載行副司直李頤祥行成均館大司成李祖源行副司直丁範祖亦爲差下使之察任何如傳曰允
정조 15년
洪仁浩以兵曹言啓曰頃日宣薦內禁衛額外內禁衛騎芻三次中不中草記傳曰不中人數日後更試三次可也事命下矣依下敎禁軍別將臣趙圭鎭進詣南小營不中人等更試三次後中不中別單書入之意敢啓傳曰無論一二次入格連三次無分其才技之五十步百步可知年限依專經講例年三十七歲以下內禁衛及額外等更限五朔趁臘月旬後待令判堂與別將眼同試取而連三次馳試依今番規矩爲之無分者當別樣嚴處以此分付俾各肄習渠輩亦兩班子若孫若弟若姪若壻若外裔則倦文厭筆旣從事於弓馬而射不中的騎不中芻渠輩眞所謂無用物也萬一不勤肄習當降充訓局保軍之役勿齒班族令別將嚴飭分付可也
정조 15년
洪仁浩以兵曹言啓曰僉知中樞府事韓世垕病在鄕廬末由上來云西樞雖是閑局不可一向虛縻改差何如傳曰允
정조 15년
柳文養以監試初試一所應辦官以試官意啓曰卽者場中有一儒生捉來借書儒生二人言于試所故犯科儒生出付禁亂官移法司嚴治來告儒生更爲査問則卽備邊郞云今番科場飭禁何如則多人混入矇未覺察於入場之時臣等之不能檢飭惶恐待罪而當該禁亂官及入門官令該府依法重勘何如傳曰與全然不知稍有間焉更觀前頭處分次勿待罪官員論罪姑置之場中之猶不嚴推此可知終場日或若此爾等難免重勘以此知悉可也
정조 15년
洪仁浩以漢城府言啓曰東部過期未婚中西平君庶孫女以禫月未盡趁未成婚矣今月十七日始爲過婚之意敢啓傳曰婚後有糊口之需快有勸婚之效況此宗臣效勞旣多以家舍之前後屢屬宮房言之聞其後孫之貧不自給而不念顧助之方可乎令賑廳戶曹食物糧饌拔例輸送事分付可也
정조 15년
辛亥八月十九日辰時上御重熙堂左副承旨入侍時左副承旨洪仁浩假注書趙台榮記注官安經心金良倜以次進伏訖上曰儒生之出入場屋時若有現捉於摘奸備郞而不捉於禁亂官則當該禁亂官當別樣處分以此意嚴飭可也仁浩曰聞諸生之入門也與前有異初無坌雜之弊云矣命退承史以次退出
정조 15년
都承旨徐邁修坐左承旨徐龍輔坐右承旨林濟遠坐左副承旨柳文養坐直右副承旨洪仁浩坐直同副承旨沈晉賢坐注書李海淸禁推傳旨未下一員未差假注書李羲甲仕直趙台榮仕事變假注書崔致祜仕
정조 15년
洪仁浩啓曰大司憲洪檢執義李永穆掌令李顯道持平趙恪牌招啓辭未下掌令申馥在外持平申膺祜未肅拜監察茶時之意敢啓傳曰知道
정조 15년
徐邁修啓曰新除授同副承旨沈晉賢以前任楊州牧使方在解由未出中何以爲之敢稟傳曰勿拘
정조 15년
以平安監司洪良浩狀啓宣川等邑民家頹壓恤典題給事傳于徐龍輔曰依他道已施之例卽爲區別擧行事分付畢奠接後形止仍令報來後狀聞
정조 15년
洪仁浩以備邊司言啓曰昨日使本司郞廳二人入送場屋以爲詗察之地矣二所進去李雨龍執捉借述儒生驪州居趙台囿李由源二名蓋由源展寫試紙而下段賦議論四五行預書於未入場之前此固萬萬可痛而畢寫一券置之於傍又寫一券故明知其爲代書借述右項兩儒捉告試所自試所査實出付刑曹一所進去金翰周執捉京居朴魯一金光宇二名蓋魯一光宇各坐隣接有若不相干涉而魯一以片片暗草潛授光宇以書之故明知其爲代書借述捉告試所自試所査實出付禁亂所而魯一以渠輩所稱巨擘仰其餘瀝環以爲接者不啻爲數十人矣及魯一被捉擧皆落莫無依不免曳白以出云此固爲羞恥之事而至若光宇以中路之人素稱善寫而朝令之下乃敢晏然爲前日之習睯不畏法誠極可痛上項四人竝令法曹照律嚴勘斷不可已一所場外摘奸進去李性林執捉出場時殊常儒生査實得情後付之禁亂所者爲十七人矣水原居李春馣洪天浩砥平居權弼仁盈德居朴潤麗興海居朴東恒交河居李時會楊州居朴師惇瑞興居康璜京居李泰俊李光延礪山居宋再奎砥平居李漢明俱以搜挾見捉成川居金大穆驪州居李光郁利川居洪洛範俱以寫手見捉京居洪錫履以照訖帖改名見捉竝令法曺依法典充軍係是不可已之事而但念搜挾見捉非偃然挾冊之類以今番定式有搜不及身之語故怪怪儒生以要覽及私集等蠅頭細字或藏於儒巾之底或揷於行纏之內出門之際率多隱映以至見捉論其所爲雖甚駭痛停擧放送亦可爲懲後之道至於寫手與照訖改名者不當準此其中西江居韓聖錞爲名人換佩朴文佐照訖帖査問之際奸狀莫掩以渠是中人爲趙台霖書手入來之意箇箇自服聖錞所犯固萬萬悖惡而台霖以侍從之子作此不法之擧其所痛駭有倍他人台霖亦爲捉囚從重勘處之意分付法曹他餘寫手爲名者寫給本主不可不問名同勘亦以此分付聞此外自禁亂所見捉者亦爲許多人矣其所犯與名數雖未及詳知竝照此以處之意分付何如傳曰允竝令該曹待朝開坐捧供以聞入場前預書人爲先嚴刑取招而搜挾見捉人旣非書冊則容或有間當此申令之日不可出榜前放送俄念滯囚之弊有傳諭於卿者依下敎姑令保授可也
정조 15년
徐邁修以吏曹言啓曰今此監試初試一所試官前承旨尹弼秉二所試官前承旨安廷玹俱無職名令該曹口傳付軍職何如傳曰允
정조 15년
兵曹口傳政事副司直尹弼秉安廷玹
정조 15년
徐龍輔以戶曹言啓曰鑄錢之役今已了畢來九月初一日爲始新錢依例行用之意敢啓傳曰知道
정조 15년
都承旨徐邁修坐左承旨徐龍輔坐右承旨林濟遠坐左副承旨柳文養坐直右副承旨洪仁浩坐直同副承旨沈晉賢坐注書李海淸禁推傳旨未下一員未差假注書李羲甲仕直趙台榮病事變假注書崔致祜仕
정조 15년
柳文養啓曰大司憲洪檢執義李永穆掌令李顯道持平趙恪牌招啓辭未下持平申膺祜未肅拜掌令申馥在外監察茶時之意敢啓傳曰知道
정조 15년
沈晉賢啓曰禁衛營將官來言今日本營軍兵日次私習云矣敢啓傳曰知道
정조 15년
柳文養啓曰七夕製以二十二日爲之事命下矣弘文提學吳載純待開門牌招何如傳曰允
정조 15년
傳于洪仁浩曰右承旨入侍
정조 15년
傳于洪仁浩曰其在三五申令之意今番不必用加倍之典況多士之從令莫如今番以此以彼何必滯囚保授者停擧放送其餘各人等依判下今日內分等決罪放送後草記事分付該曹
정조 15년
傳于洪仁浩曰自古承傳摘奸條目中有監試棘圍內摘奸此流來古規而近年久未爲之今番遣史官禁察入門出場時蹂躪之弊則昨日始聞之再昨初場棘圍摘奸之兩所奉命史官旣入圍內稱以章服之不爲持去試官以下各差備官不捧擧案而來云近來新進太不識應行易知之體例至於今番事而壞例極矣若此則暗行御史亦當以公服之未及齎去不可出道乎古之史官監試棘圍摘奸爲釋褐未久者爭頭之行今則不惟不知前例竝與應捧擧案而不捧後弊所關不可無飭當該史官事過後令該府拿問處之此後此等故事令承旨預爲申明訓飭雖以一所試官言之旣知史官之入場內則應呈擧案不爲來呈堂上試官及監試官外試官差備官姑先從重推考
정조 15년
傳于沈晉賢曰日前聞廟堂言有筵敎而最初頹戶不過珍山等數邑數十戶而已與其後光州等諸邑恤典不可異同一體擧行事旣令廟堂星火行會此雖微事欲施一視之意也以此使之知悉
정조 15년
以慶尙左兵使李源狀啓未辨船失瞭西生僉使韓聖寬罪狀令廟堂稟處事傳于沈晉賢曰苟有失瞭之罪直當以罷拿爲請豈可以邊將請罪請令廟堂稟處乎該帥臣從重推考捧納承旨亦爲推考該邊將論罪一款更令統制使指一狀啓此狀啓還下送
정조 15년
洪仁浩以義禁府言啓曰明日七夕製時武都事一員本府入直監試初試一二所禁亂都事四員外皆爲赴擧矣當直入直都事回公都事無以推移假都事二員令該曹口傳擇差以爲分排之地何如傳曰允
정조 15년
洪仁浩以刑曹言啓曰依下敎照訖講代入罪人鳳山方若玄長連申重良平壤李熙泰各嚴刑一次後方若玄全羅道康津縣申重良海南縣李熙泰慶尙道長鬐縣竝充軍代講者旣已刑配則借講人固當嚴處而鳳山李光澤殷栗朴乃諶平壤吳德亨聞代講之現露各自逃散尙未捉得待其就捕一體照勘疊講罪人開城府金象鉉砥平趙錫福楊根張漵開城府李言玉朴昌穆富平韓宗周金化申重一白川高秀岱遂安李學浚鳳山張貞江東金鉢肅川徐希輔各嚴刑一次後金象鉉平安道龜城府趙錫福全羅道淳昌郡張漵潭陽府李言玉慶尙道陜川郡朴昌穆高靈縣韓宗周開寧縣申重一龍宮縣高秀岱英陽縣李學浚忠淸道燕岐縣張貞忠州牧金鉢江原道金化縣徐希輔咸鏡道安邊府竝充軍戶籍相左罪人竹山朴應燮光陽金采良爲弟代講罪人平壤朴懋寧邊金益秀楊州鄭赫周江東金尙亨洪州卜命煥廣州李大喆鎭川趙鏜爲兄代講罪人槐山金偵健平山南宮棕文化權尙一爲姪代講罪人楊州安耋爲叔代講罪人金川李宅中等竝嚴刑一次後各其地方定配竝卽押送抱川李敬純改換父祖名字肆然疊講之狀比他所犯尤極痛惡嚴刑後不送配所道令道臣加刑遠島充軍定配卽爲押送事發關分付至於無號牌罪人成川尹學莘順安崔正巘永同宋履謙豐德高宗倫長湍沈承祖等事當一體刑配而渠輩所犯乃是無號牌本律旣爲杖一百則有不敢混同擧行依本律勘處何如傳曰允律名多誤傳當該承旨推考照訖講與初試稍異雖是原有之法典許久抛棄之餘今年始修擧故不得不降用輕典此後則一依科試例照律事知悉爲父兄代講之類今番亦姑參酌減等自後式年毋或區別之意一體知悉可也
정조 15년
都承旨徐邁修坐左承旨徐龍輔坐右承旨林濟遠坐左副承旨柳文養坐直右副承旨洪仁浩坐直同副承旨沈晉賢坐注書李海淸仕直一員未差假注書洪樂安仕事變假注書崔致祜仕
정조 15년
沈晉賢啓曰標信去來何等嚴重而今日丹鳳門留門標信下院之後宣傳官屢度催促趁不來待以致留門之遲滯揆以事體萬萬駭然當該宣傳官所當重勘而本院請推之外無他可施之罰何以爲之敢稟傳曰當該宣傳官令兵判嚴棍十度不能檢飭之承傳宣傳官汰去
정조 15년
柳文養啓曰來二十五日朝參日次而國忌齋戒相値頉稟之意敢啓傳曰知道
정조 15년
沈晉賢啓曰御營廳將官來言今日本廳軍兵日次私習云矣敢啓傳曰知道
정조 15년
柳文養啓曰弘文館提學吳載純牌不進推考傳旨今方捧入而七夕製命下之後如是違牌事甚未安更卽牌招何如傳曰允
정조 15년
柳文養啓曰奎章閣提學吳載純以弘文提學今已承牌藝文提學李秉模一體牌招同參考試何如傳曰允收券張數旣過數千張讀券分閣臣館堂爲之對讀則入直閣臣玉堂兵曹郞廳抄啓文臣爲之
정조 15년
徐邁修啓曰今日七夕製大司成李祖源謂有身病不爲進參事甚未安推考警責仍卽牌招何如傳曰允
정조 15년
傳于柳文養曰右承旨左副承旨持此御題與弘文提學偕往泮宮試取以來
정조 15년
傳于徐龍輔曰科次入侍
정조 15년
徐邁修啓曰假注書趙台榮身病猝重勢難察任今姑改差何如傳曰允
정조 15년
趙台榮改差代以洪樂安爲假注書
정조 15년
有政吏批判書金文淳進參判朴祐源參議沈煥之試官進都承旨徐邁修進以李太亨爲副應敎朴祐源爲同經筵朴趾源爲漢城判官戶曹判書趙鼎鎭仍任事承傳
정조 15년
兵曹口傳政事副司直李秉模
정조 15년
沈晉賢以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 15년
沈晉賢以備邊司言啓曰本司郞廳二人昨日入送一二所場屋使之詗察矣一所進去金翰周所告內場內肅然終日周覽無可以捉贓場外摘奸李性林於儒生出門之時執捉竹山居具持默爲名人持默以小冊子藏於行纏之中其端透露以至見捉二所進去李雨龍亦以爲終日周覽於試圍之內而目中未見有殊常可捉之事場外摘奸李文道執捉坡州居黃彙源江華居朴師謙江東居金宗魯右項三人俱以搜挾見捉於入門之時矣初場時被捉景像渠輩寧有不見之理而今於終場不知懲前又敢犯法論其所爲何惜充軍而但念數昨以搜挾見捉之類特用曠蕩之恩旣命停擧放送則罪同罰異或涉如何具持默等四人亦依他例施行之意分付何如傳曰允
정조 15년
沈晉賢以兵曹言啓曰今八月二十日各廳堂下武臣朔試射時都摠府經歷李顯昱李寬會訓鍊院僉正李邦祜主簿元仁謙白翼鎭參軍朴道文奉事安興贊武臣兼宣傳官李道善洪浩源部將皮載祺等俱未滿四中都摠府都事趙台鎭去四月朔退試時未滿四中各決棍十度訓鍊院正吳文常柳葉箭二中騎芻一中以矢數計之則雖未滿四中騎芻例有倍劃之規勿爲決棍宣傳官呂文永未滿四中當爲決棍而以監軍受點受牌時晩後日決棍次姑爲安徐訓鍊院僉正李光浹連三次不滿四中汰去至於實病之類及呈辭受由服制未成服人退試次懸頉以入之意敢啓傳曰知道再昨設場卿未免做錯如是而才落之只出一人可謂意外除非試場之不嚴必由才藝之將進無分人李光浹後次試射更試八巡若未滿四矢依草記汰去不然決楷懲礪此後雖設場若値雨下待晴進試切勿仍試之意知悉可也
정조 15년
沈晉賢以兵曹言啓曰今八月二十一日武臣賓廳講書日次而國忌齋戒相値不得爲之之意敢啓傳曰知道
정조 15년
沈晉賢以兵曹言啓曰金虎門南北邊月廊外壁築墻頹落處今已改築晝察夜巡軍兵本處還爲入直之意分付何如傳曰允
정조 15년
柳文養以監試初試一所試官意啓曰終場收券以一千八百五十一張昨已修正入啓矣更爲考準則實收券爲一千八百四十一張比之單子數爻不足爲十張故詳査委折則字號書塡之際有虞陶唐之唐字漏却不書以致越計軸數誤書登徹試券塡字所當十分審悉而有此大段做錯揆以試體萬萬驚駭原單子改修正以入臣等之不能察飭惶恐待罪而當該收券官令該府拿問嚴勘何如傳曰允爾等推考
정조 15년
沈晉賢以訓鍊都監言啓曰因兵曹草記金虎門北邊月廊守門將入直所外面築墻一間許頹落處及金虎門南邊月廊兵曹員役等所接處外面築墻一間許頹落處今已改築兩處晝察夜巡金虎門軍十六名還入直所將校解送之意敢啓傳曰知道
정조 15년
洪仁浩以刑曹言啓曰因惠民署啓辭署生之如此也不能勸飭入試任官等宜施加倍之律嚴杖徒配署生等査出首倡一人嚴加照律事命下矣依傳敎任官金聲夏李安基鄭樂修等各嚴杖一百後金聲夏忠淸道大興郡李安基淸州牧鄭樂修黃海道鳳山郡竝定配所卽爲押送署生中首倡人前此該署移送吳世豐方泰綏趙鳴鈺吳國民四人等處各別査問鳴鈺國民皆以爲渠廳行首金重國首倡云故捉來重國一處頭面則指揮鳴鈺列書姓名首倡沮講之罪重國無辭遲晩矣取考律文大明律詐僞條有曰詐傳二品官言語者杖一百徒三年金重國依此律決杖一百後黃海道延安府定配所押送之意敢啓傳曰知道
정조 15년
洪仁浩以刑曹言啓曰卽自監試初試一所挾冊儒生通津幼學李膺址楊州幼學金基翼等二人捉送矣前此搜挾被捉人盧顯中等昨因傳敎已爲停擧放送今此李膺址等亦依此例一體停擧放送何如傳曰允
정조 15년
洪仁浩以刑曹言啓曰因本曹草供李由源曹內保放待榜出取考試券文書草記議處趙台囿朴魯一金光宇等參酌照律韓聖錞朴誠佐等依同罪他囚例決放趙台霖更加嚴問捧直招以聞韓光宇李是鏞洪錫履洪樂範放送李光郁金大穆張顯奎等依同罪他囚例決放後草記保授者停擧放送事命下矣取考律文則大典通編諸科條有曰大小科場帶率隨從者攔入者幼學以下限己身降定水軍冒入代寫者水軍充定朴魯一金光宇等入場前約爲同接借寫代寫之罪俱已自服朴魯一依帶率隨從律限己身降定水軍金光宇依冒入代寫律水軍充定而配所則自臣曹移文兵曹定配所以來後發配李由源趙台囿等代述借述渠旣遲晩所當依本律勘處而李由源供辭判付中旣有待榜出議處之命同罪之台囿恐不可徑先勘罪姑待後日草記同爲稟處韓聖錞朴聖佐趙台霖今方修啓目以聞待處分擧行李光郁朴大穆張顯奎等俱以鄕儒或臨時代寫或誤呈書草或爲妻父代述其所冒禁比於京儒之故犯差有間焉謹以下敎內辭意曉諭嚴飭放送韓光宇李是鏞洪錫履洪洛範等亦依判付竝卽放送曹內保授盧顯中等四十一人追後被捉黃彙源等三人竝停擧放送之意敢啓傳曰知道朴魯一金光宇所當作法典充軍而借書者充軍雖曰本律抛棄幾十年之後今始申令則宜有申令前後之別嚴杖後士子則停擧可也
정조 15년
刑曹啓目罪人李由源等原情云云旣有捧供以聞之命上裁何如判付啓李由源段場外作與否觀於試券可以知之其矣身段曹內保放待榜出卿等取考試券文勢草記議處趙台囿等段借述代述者刑推依法典次數後充軍借書代書今番旣無別般申明之令式渠輩事犯舊法則其罪固難逭至於今番容有申令前後之別參酌照律爲有矣擧行後竝只草記韓聖錞等段依同罪他囚例決放爲旀趙台霖段無論渠之率入與否借書之冒禁則一也況其寫給者又是借佩帖文者其委折更加嚴問捧直招以聞又或抵賴不服當嚴刑取服期於得情而後已如有眞箇曖昧之端與韓聖錞頭面捧供以聞金光宇段叔姪間代書豈足爲罪則捧供以入無措辭卿等推考當者卽爲放送崔弘憲別無執贓之端李是鏞渠旣自首於試所亦爲放送洪錫履段別無可罪之端竝分揀放送洪洛範段當初被捉之本事如彼麥浪則豈可混勘乎分揀放送爲旀李光郁等段依同罪他囚例勘放金大穆等段亦依同罪他囚例決放後草記爲良如敎
정조 15년
刑曹啓目罪人趙台霖更招云云上裁何如判付啓渠之所供雖難取信韓聖錞面質之招已言其不與相約則容有可恕之端而追聞渠是前承旨趙衍德之子注書趙台榮之兄云無論眞犯與偶諾與否其矣犯法之罪比他人加倍勘處然後可以懲他遠地充軍爲良如敎
정조 15년
辛亥八月二十二日申時上御誠正閣科次入侍時左承旨徐龍輔右承旨林濟遠左副承旨柳文養右副承旨洪仁浩同副承旨沈晉賢記事官李海淸洪樂游徐有聞讀券官弘文館提學吳載純藝文館提學李秉模吏曹判書金文淳原任直提學徐浩修朴祐源原任直閣徐鼎修鄭東浚檢校待敎沈象奎大司成李祖源對讀官校理林道浩修撰宋翼孝副司正沈能迪尹寅基金履喬安廷善金憬崔璧申星模鄭魯榮金履載徐有榘嚴耆金達淳尹行直李羲甲以次進伏訖上命弘文提學進考載純承命考試上曰捧券旣多諸試官亦各分考而各定對讀官三員以爲考券可也上曰觀此賦試券率多落韻落韻則例爲見落儒生亦豈不知原券之善做與否姑無論違韻者若是夥然此亦有關士習實爲駭然此試券送于試所輪示諸生以後勿如是之意一一曉諭可也賤臣承命出傳上曰更鼓已下而試券尙多餘者策問則尙無一軸入來今夜內似難畢考待明朝更考好矣命諸試官姑退命仁浩書傳敎曰公罪則公罪至於不飭郞僚之罪先旣勘罪飭已行矣爲日亦久前判書趙鼎鎭門黜放送給牒敍用又命書傳敎曰本曹難付生手且戶惠堂俱非數遞之任則時惠堂之近在應遞之科以此以彼合有商量惠堂李秉模度支本職許遞前判書趙鼎鎭仍任牌招察任上曰政官牌招開政出榻敎命退諸臣以次退出
정조 15년
都承旨徐邁修坐左承旨徐龍輔坐右承旨林濟遠坐直左副承旨柳文養坐右副承旨未差同副承旨沈晉賢坐直注書李海淸仕直一員未差假注書洪樂安仕事變假注書崔致祜仕
정조 15년
沈晉賢啓曰合辭許久闕啓事甚未安除在外外未肅拜呈告人員竝卽牌招何如傳曰允
정조 15년
以執義李永穆掌令李顯道持平申膺祜司諫崔烜獻納李貞運正言李尙友朴吉源牌不進罷職傳旨傳于沈晉賢曰只推
정조 15년
沈晉賢啓曰臣與左副承旨柳文養伴直矣纔已出直伴直無人右承旨林濟遠所當牌招而拘於廳規不得請牌何以爲之敢稟傳曰牌招
정조 15년
徐邁修以吏曹言啓曰社稷署令沈鳳錫呈狀內矣身素患痰癖之症當此換節之時一倍添劇症勢危重萬無供仕之望云身病旣如是則不可强令察任今姑改差何如傳曰允
정조 15년
沈晉賢以兵曹言啓曰去夜三更量敦義門入直護軍部將牒報內閉門時環鐵索一箇破傷云聞極驚駭卽爲發遣入直校卒使之摘奸後與本門入直將卒眼同守直之意申飭矣摘奸將校馳告內上鎖鑰如例堅鎖下鎖鑰所掛環鐵索南北邊各二箇而北邊上環鐵索折傷墜落只以三箇環鐵下鑰云待明朝修改間另飭守直閉門時事二更後來報極爲稽緩該門入直將卒令攸司從重科治何如傳曰鐵環非麪索則是豈門長之不謹監鎖者此蓋本曹及字內營門不能常時申飭之致卿則除拜屬耳勿論該大將推考此後更以門鑰門鐶等事有執頉卿等難免重勘此草記勿施可也
정조 15년
沈晉賢以壯勇營言啓曰本營秋等試射時將官以下各技優等人姓名別單書入之意敢啓傳曰知道
정조 15년
徐龍輔以漢城府言啓曰西部未婚中幼學金履喆兩女以禫月未盡未及過婚矣長女則去七月初九日過婚次女則以今月二十八日擇日定行矣遭其母喪不得過婚之意敢啓傳曰知道
정조 15년
沈晉賢以刑曹言啓曰卽接監試初試二所移文則借書儒生京居宋煥豐代書儒生長湍金致範照訖帖換佩儒生楊州韓義增書題不通儒生巨濟李榮河京居朴慶濟等五人捉送故竝嚴加査問則宋煥豐招以爲臂傷手戰不能成字故借書於同接金致範云金致範招以爲渠自應試而以同接宋煥豐手戰之故渠果書給云韓義增招以爲臨科入京不及應講偶得路上遺帖冒名佩入云李榮何朴慶濟等招以爲以疑問呈券出場之際猝問書題而終日疲勞之餘神思索莫不得應口輒誦云矣宋煥豐金致範等無論臂病有無旣以借書代書遲晩依帶率隨從冒入代寫之律宋煥豐限己身降定水軍金致範水軍充定而竝移文兵曹定配所以來後發配李榮何朴慶濟等其所不通書題果如移文辭意而旣無可據之法文以不應爲事理重律旁照各決杖八十至於韓義增拾佩遺帖之招萬不成說反覆詰問一辭粧撰指授和應之人終不直告狀貌雖似愚蠢言辭極其巧惡平問之下難以取服嚴刑得情査出授帖人一體勘處何如傳曰宋煥豐金致範等則煥豐之所供似非粧撰卿其相考如果然而致範亦果呈券此非寫手之携入似此借書今番旣不禁竝勿論李榮河朴慶濟等令大司成招試如果成篇之人則渠之不能誦題由於怯何異於入春塘赴謁聖科者不知春塘之有塘無塘乎令大司成以先儒忙錯之戒大文敎訓退送使渠誦習力踐於後場中韓義增下送該邑杳考上京日字處之可也
정조 15년
沈晉賢以刑曹言啓曰監試初試一所義題目錄見捉人幼學具持默自備邊司嚴囚矣亦依搜挾被捉盧顯中等例一體停擧放送何如傳曰允
정조 15년
持平趙恪啓曰請爲奴罪人金壽賢河翼龍竝令王府設鞫得情夬正王法新除授掌令申馥時在慶尙道安東地請斯速乘馹上來事下諭答曰不允下諭事依啓
정조 15년
右副承旨洪仁浩疏曰伏以臣父年至耆耋而衰謝轉甚病緣痰濕而寧日恒少區區情理實無離捨從宦之勢而惟以恩叨近密義重竭蹶數旬供職不敢言私微誠粗效於夙夜而至情常耿於晨昏昨於直中得聞父病添重之報蓋以溏泄之作旣祟於經暑之後風眩之症闖發於換節之交首尾旬望苦歇無常眞元層落寢啖全却況又窮島阻醫藥之路客館無扶護之人一日之間伻報踵至臣於是方寸飛越按住不得玆敢忙陳短章徑出禁扃伏乞聖慈俯垂鑑諒亟遞臣所帶之職俾便往護仍治臣擅離之罪以肅朝綱千萬幸甚臣無任屛營祈懇之至謹昧死以聞踏啓字
정조 15년
戶曹判書趙鼎鎭疏曰伏以臣孽由自作恩荷曲貸逬伏城闉之外惟訟愆尤久逭金木之加冞切悚懼不自意滌蕩之命半夜有隕顚沛之職忽地復授辜負如臣昏劣如臣有萬可戮無一可原而天地至仁父母過慈有罪難貰只止末勘已試蔑效不忍終棄席藁之蹤方此求死不得收簪之眷乃反以臣自代臣是何人終始眷顧一至於此荒郊中宵伏奉恩旨五內震剝如夢如醉實不知何以得此也噫臣之罪可勝言哉全保之澤河海莫量僥濫之職負乘是懼區區自矢之心豈不欲殫竭駑鈍酬答恩造而無奈乎愚陋之質全沒知覺觸處瘡疣無往非罪乃於至重至敬之地自蹈不謹不誠之科郞僚之全不察飭卽臣之罪也工事之漫無省識亦臣之罪也緣臣不肖無狀使重役僨誤聖心兢惕當此時朝廷而苟有法紀主管之臣安得免誅殛之典而畢竟處分竄黜分等今此異恩又及於負罪尤大之身殆如微眚之略警薄過之旋敍而含垢之過恩諭鄭重被黜之中職名仍舊臣於此以榮爲菑以恩爲懼罔知所以爲處也臣之一身本非自有罪犯莫重而容大至此恩出非常而眷庇至此以臣赴蹈之心但當趨走不暇改圖是思而向不量己而入自速罪戾今又恃恩而出全無忌憚則前頭狠狽更不知至於何境到此地頭我聖上雖欲每每覆護亦恐終不可得此臣所以怵焉知懼甘犯違逋之罪不敢爲竭蹶之計者也玆敢披瀝肝血冒煩文字伏乞聖慈俯賜鑑諒先收臣仍授之職追勘臣前後所犯以警具僚以安微分千萬至祝臣無任屛營祈懇之至謹昧死以聞答曰省疏具悉卿其勿辭行公
정조 15년
辛亥七月二十三日巳時上御重熙堂左承旨入侍時行左承旨李祖承假注書趙台榮記事官洪樂游徐有聞以次進伏訖上曰今日日氣始有快晴之意言念農事誠萬幸矣祖承曰今日快有霽意誠爲萬幸矣上曰史官三員分詣郊外農形一一摘奸以來事分付可也賤臣承命出傳命退承史以次退出
정조 15년
辛亥八月二十三日辰時上御誠正閣科次入侍時左承旨徐龍輔右承旨林濟遠左副承旨柳文養右副承旨洪仁浩同副承旨沈晉賢記事官李海淸假注書洪樂安記事官洪樂游徐有聞讀券官弘文提學吳載純藝文提學李秉模原任直提學朴祐源原任直閣徐鼎修鄭東浚檢校待敎沈象奎大司成李祖源對讀官校理林道浩修撰宋翼孝副司果金履喬金憬崔璧兵曹佐郞嚴耆副司正沈能迪尹寅基安廷善申星模鄭魯榮金履載徐有榘金達淳尹行直李羲甲以次進伏訖上命載純等分考試券上曰藥房入侍海淸承命出傳與藥房都提調蔡濟恭提調李𡊠副提調徐邁修醫官李翊臣李惟鑑李敬培李敏德偕入進伏訖濟恭進前奏曰近日日氣向涼聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候何如上曰連得好在矣濟恭曰近來久未得診候而醫官皆已來待卽命診候是臣區區之望矣上曰不必入診矣上敎濟恭曰向以江界府蔘弊及作貢當否之出意見區劃事使卿往復於關西伯矣果有回答而有甚經綸乎濟恭曰臣先以私書問之矣日前見其答書則果有條列便否備陳設施者矣上曰關西伯之於事務本自疎闊果能有可採之經綸乎濟恭曰其答雖爲根據而其中果多不可行之事者誠如聖敎故臣亦就其方略更加商量如有一得之見則將爲條奏於後日賓對時矣上曰唯濟恭曰卽見北兵使尹得逵報備局辭緣則以爲今秋巡操依定式富寧以南四邑及本營合操當爲擧行而今若依關辭只就今春不行操處設行則今春會寧茂山及行營合操俱未設行本營旣有秋南春北之定式有難徑先擧行爲辭矣北關習操之規旣以秋南春北爲定式則秋操當依例設行於富寧以南諸邑至於茂山會寧雖是今春未及設操之地若行秋操則恐不免有違定式今秋則姑令停止之意分付何如上曰依爲之出擧條上曰卿則先退可也濟恭等先退試官等考試券坼榜訖上命書傳敎曰七夕製居首賦三上端川幼學沈達漢直赴會試策三下進士李章垕賦三下幼學李志淵申絢尹行敦李安中崔成大李鼎基金聲初趙勳李益烈各給二分策草三下生員尹涵閔榮祖賦草三下幼學李之聖金履廉權漢器各紙二卷筆三枝墨一笏賜給出傳敎命退諸臣以次退出
정조 15년
行都承旨趙尙鎭坐行左承旨李祖承坐右承旨林濟遠坐左副承旨柳文養坐直右副承旨洪義榮坐同副承旨沈晉賢坐直注書李海淸仕直一員未差假注書洪樂安仕事變假注書崔致祜仕
정조 15년
沈晉賢啓曰新除授吉州防御使金魯直以前任慶興府使時在任所而有除朝辭赴任之命矣密符以前防禦使沈鑏所佩密符傳授諭書則安寶使院吏齎傳何如傳曰允
정조 15년
傳于柳文養曰都承旨左副承旨同副承旨入侍
정조 15년
傳于柳文養曰下敎之下占便莫甚當該承旨竝遞差
정조 15년
傳于柳文養曰承旨前望單子入之待下批牌招察任
정조 15년
承旨前望單子入之趙尙鎭李祖承洪義榮落點
정조 15년
兵曹口傳政事副司直單徐龍輔
정조 15년
以慶尙道京試官徐榮輔狀啓試所沿路聞慶等邑漂壓民戶慰諭形止馳啓事傳于柳文養曰近來諸道擧行雖皆傳委下吏不欲孜孜於民事至於今番大水後蠲恤之擧非不知稍過分數出於慰以勞於收穫前生涯則嶺南擧行獨異於兩湖豈成說乎觀爾狀辭始覺其非使爾慰諭誠爲嶺民之幸否則朝家何以照燭乎大抵前下傳敎中頹戶云者卽竝及漂溺而嶺伯則漂戶二字終不提說爾之狀辭亦然漂戶殘氓何惡於嶺伯眼眶有此或爲或否致令向隅竊歎乎該道臣從重推考爾須迨未復路之前行會被災列邑俾知當初傳敎本意仍令道伯知此擧行事回諭于慶尙道京試官而都事處一體分付何如
정조 15년
以慶尙監司鄭大容狀啓去七月朔遺棄兒收養口數開錄馳啓事傳于柳文養曰前此屢飭之下豈獨於東萊一邑外皆是富實免遺棄之患乎道伯之不能時加申飭邑倅之不爲盡心採察不難知也此狀本自政院還下送令該廳措辭嚴飭雖以該廳言之循例看過曾不一言論勘每煩特敎提飭有司之責果安在哉旣往姑勿論自今更加惕念連數朔謄古紙登聞者這卽察飭或草記警責事申飭該廳
정조 15년
傳于柳文養曰翰林皆就囚無左右史前翰林李重蓮蕩滌敍用牌招入直同罪之宋知濂亦爲分揀
정조 15년
柳文養啓曰前翰林李重蓮蕩滌敍用牌招入直事命下矣令該曹口傳還付何如傳曰允
정조 15년
吏曹口傳政事檢閱單李重蓮
정조 15년
以洪樂游徐有聞囚單子傳于柳文養曰與書示書似無他情難免輕率之罪而觀於入場內不捧擧案未畢講先呈書啓無非渠輩昏謬之致雖十日置之犴狴十年罷官在家豈有縝密明練之效乎竝以公罪考律草記勘放仍令牌招入直
정조 15년
以金洪運洪秀晩囚單子傳于柳文養曰分揀放送
정조 15년
柳文養以禮曹言啓曰卽接徽陵參奉所報則今月二十六日本陵忌辰祭享兩官當爲備員將事而別檢鄭魯榮身病猝重不得進參云莫重祭享兩官不可不備本陵別檢鄭魯榮今姑改差其代卽令該曹口傳差出以爲備員將事之地何如傳曰允
정조 15년
吏曹口傳政事以韓翼鎭爲徽陵別檢
정조 15년
戶曹啓目今年年分事目取考各道狀啓參以所聞各項應行節目一依年前後錄逐數査實磨勘時枚擧狀聞之意八道及開城府江華府嚴飭分付何如判付啓凡事豫則立備豫之政莫先於民事此政豫之時大矣哉以是之故前此停糴之令不待封倉代捧之擧每因特敎者區區苦心在於欲使實惠下究奸竇莫售至於今年穡事田穀之在歉荒觀於諸道農形之狀足不領略大抵小民之終歲矻矻認作掌中口吻物者卽田種而厥穀若彼其被損來頭蔀屋之生涯方春姑無論窮冬亦難給言念及此恫若在己每歲度支之頒降年分事目卽有國大政也上而供祀典之用中而頒百官之祿下而資三軍之食有司之謹守前摠無欲濫蠲亦出於爲經費不得已而今年則異於常年此而膠執不念闊狹之方其可曰朝廷有若保如傷不忍人之心乎觀此事目俵災則其摠反不如己酉極備之餘雖令塗抹似難排比兺不喩見今諸道伯俱非甘聽守令之面囑不恤經費之足不足之勿疑若爲準備語當年災摠數一付之道伯十分精抄啓聞後令廟堂稟處朝家旣令道伯權兼敬差之任則今此專委之擧豈有關於事面乎此意竝以分付俾有惕念擧行爲有矣田不給災以其歲必再穫而長霖屢朔濱江諸處却無一穗之收者往往必有之然而拘於格式只給不當給之畓災決非務實之道況頹漂之戶猶皆另施拔例之恤典渠輩所益還有浮於蝸筐數口之産獨於有田之民知其頷顑荷擔其勢必不免不死則散而都不擧論於拯救之策是豈一視之典田民之被災尤知之次各令道伯嚴飭守宰較櫛分秩準頹戶例施行爲旀最矜最閔墊沒之田特倣綿田給災例施行事一體分付爲旀田與畓各穀之不得不代捧者亦令預爲分數許施如是下敎之後給災也停糴也代捧也更不當登聞於年例災實分等狀本中在朝家省勞多矣在小民有助亦大矣此後實效有無宣揚勤慢惟在於按藩之列者一有不能盡職尙何敢重入脩門冒對香案之前乎度支長以今下判付往示大臣卽令措辭行會於道臣守臣等處爲良如敎
정조 15년
沈晉賢以兵曹言啓曰依傳敎當該宣傳官李煥益嚴棍十度之意敢啓傳曰知道
정조 15년
沈晉賢以兵曹言啓曰拱北門西邊行閣外壁築墻頹落處今已畢築晝察夜巡軍兵本處還爲入直之意分付何如傳曰允
정조 15년
沈晉賢以訓鍊都監言啓曰因兵曹草記拱北門西邊行閣外面土壁一間缺落處今已改築晝察夜巡廣智營軍八名還入直所將校解送之意敢啓傳曰知道
정조 15년
沈晉賢以義禁府言啓曰以洪樂游徐有聞等囚單子傳曰與書示書似無他情難免輕率之罪而觀於入場內不捧擧案未畢講先呈書啓無非渠輩昏謬之致雖十日置之犴狴十年罷官在家豈有縝密明鍊之效乎竝以公罪考律草記勘放仍令牌招入直事命下矣取考律文則大明律不應爲條有曰凡不應得爲而爲之事理重者杖八十矣洪樂游徐有聞等杖八十竝以公罪收贖放送何如傳曰允兩囚等前罪後犯何異於諺所謂杖八十乎所照之律極爲襯當而除非贓汚例減功議今若勿論則過矣問于渠等如有之各減一等可也
정조 15년
沈晉賢以義禁府言啓洪樂游徐有聞等杖八十以公罪收贖放送事草記批旨內兩囚等前罪後犯何異於諺所謂杖八十乎所照之律極爲襯當而除非贓汚例減功議今若勿論則過矣問于渠等如有之各減一等可也事命下矣洪樂游七代祖履祥扈聖原從功臣永安尉五寸親云功議各減一等杖六十收贖徐有聞七代祖渻扈聖原從功臣云功減一等杖七十收贖之意敢啓傳曰知道
정조 15년
以檢閱洪樂游徐有聞牌不進罷職傳旨傳于柳文養曰只推更爲牌招
정조 15년
柳文養啓曰卽者檢閱李重蓮謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 15년
辛亥八月二十四日巳時上御重熙堂同副承旨入侍時同副承旨沈晉賢假注書洪樂安記注官安經心金良倜以次進伏訖上命書傳敎曰朝廷之視本府如部內凡有疾苦豈可泛視乎聞該府使言有舊陳百許結云設令今年有新執之災結皆當盡歸於流來陳棄之所謂舊初不名色民何以食其效土何能蠲其稅然則本府地方雖謂之不入於俵分之列非過語是豈朝家爲本府之意乎水原府舊陳田畓從實數卽令頉給事廟堂知悉分付該曹該道本府支應之需亦有別般區劃者昔之收稅而今爲所重免其賦果幾許乎外此如限年給復等各項條件府用之減縮亦果幾許乎雖在他邑猶當給其代況本府乎以此事自初有筵敎而前倅時倅嫌於煩屑皆不提奏朝家亦未遑至今無措處左相知悉問于該府前府使時府使處限年給代者計年追給代者永爲給代者分等區劃後草記事令備郞傳諭出傳敎命退承史以次退出
정조 15년
都承旨未差行左承旨李祖承坐直右承旨林濟遠坐左副承旨柳文養坐右副承旨洪義榮坐直同副承旨沈晉賢坐注書李海淸仕直一員未差假注書洪樂安仕事變假注書崔致祜仕
정조 15년
沈晉賢啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 15년
傳于柳文養曰禮房承旨右承旨右副承旨入侍
정조 15년
傳于李祖承曰都承旨聞有實故許遞前望單子入之待下批牌招察任
정조 15년
以大嬪宮守直內官金益𤫟手本本宮四仲朔祭享香祝及灌地筒入排等事考例磨鍊事傳于林濟遠曰幣鬯旣無吏曹差遣之獻官設有太常之進排不可爲之勿爲進排事分付不當有之幣鬯雖減有祭而無香豈有如許禮意一年所用香令香室每歲末都封傳香事定式施行
정조 15년
以京畿監司徐鼎修啓本年分事目判付祗受事傳于洪義榮曰近來有司之臣雖甚駭然至於昨日之十行判付爲民一念庶幾體認跋尾知悉之際宜所審悉而停糴給災代捧三件事中最關緊之停糴條件不爲擧論是果成說乎若此而三南外諸道何以知頹戶已施之例新還之停退中戶爲幾許小戶以下爲幾許而且況身布也舊還也亦豈知當停當蠲之爲幾許乎昨於判付呼寫之時欲爲槪及而近於煩鎖故未果意謂該曹跋尾詳細措辭仍以三南所下傳敎謄送矣觀此畿伯祗受狀啓該曹事萬萬駭然竝與停糴二字而不爲提說若此則新舊還及身布其將如例徵捧乎政院之無一言捧納烏在其惟允之義乎當該判堂爲先越俸五等該房承旨推考事係爲民自上猶若是不憚縲縲況承佐之地乎招致備郞此意傳于左相更自廟堂別關行會於已知之三南及所不知之諸道俾無眩於擧行之弊跋尾衍語申飭何如則近又依舊之故醉於虛泡之作漏却實事句此後雖一字半句京外跋尾有更犯禁令者當該堂上及道臣直施判書有違之律事載之該房故事此狀啓亦令政院送示大臣後還下送
정조 15년
以全羅右水使卞至健狀啓務安等邑拯活人命人李重祥等九人褒賞令該曹稟處事傳于林濟遠曰極活人命至於一百十九名之多極爲奇幸若非船漢輩拚死救生百餘人命何以活出乎其所褒賞不容但已皆是微賤之類也加資等例施之賞在渠輩別無爲益卽令廟堂以合施之典論理草記稟
정조 15년
林濟遠以備邊司言啓曰因全羅右水使卞至健極活人請賞狀啓合施之典令廟堂草記稟處事命下矣務安等邑九人之拯活人一百十九名於頃刻必死之際者不特急人高義有足嘉尙其在勸後之道亟加褒賞宜無所惜而但九人之中束伍爲役者只是一名餘外八名俱以良人與船人懸錄束伍若使限己身除役則在渠爲幸莫大至於良人船漢若非加資米布之外更無他道所謂略干米布何足爲別船激勸之道而渠輩之心必以爲不及於加資之榮矣雖然微賤之類所願何居有難遙度更爲關問該營從自願論報備局後更爲商量稟處何如傳曰允限己身除役者先爲除役事分付可也
정조 15년
沈晉賢以兵曹言啓曰卽接南所衛將閔修顯牒報則丹鳳門西邊宮墻連接行閣土壁一間許年久頹壓云令紫門監爲先以杻把子堅實圍排依例樹柵卽速修築而把守軍兵東營入直軍八名除出限改築間嚴加守直之意分付何如傳曰允
정조 15년
沈晉賢以訓鍊都監言啓曰本局從事官四員內尹光普弘文館入直鄭華淳稅穀捧上別營出去鄭亮采徐有悌俱爲差祭今日省記無以推移依例以把摠代直之意敢啓傳曰知道
정조 15년
沈晉賢以御營廳言啓曰本廳字內丹鳳門西邊宮墻連接行閣土壁一間許頹壓處東營入直軍八名除出把守事自兵曹草記矣東營入直軍八名除出將官率領限改築間嚴加守直之意敢啓傳曰知道
정조 15년
江華留守洪秀輔疏曰伏以上天之茀祿冞篤季夏之慶辰載過延頸抃蹈帀域惟均而臣獨病滯海曲跡阻庭候情禮俱隳久益耿結仍伏念臣本鄕曲腐儒猥竊科第通籍三紀致位尊顯揣才揆分罔非僥濫受國恩渥河海莫量而緣臣譾劣涓埃蔑效歷試旣多而動輒僨誤積罪自知而曲荷寬貸得以備數於宰樞之末廁跡於班聯之間頻登法筵獲近耿光榮幸大矣涯分溢矣造化咸囿之澤若偏臣身非臣隕結可酬萬一昨冬廟剡之及臣實是意想之外疏龥未格促辭有命臣於是迫而冒膺誠以燥濕不擇臣職之當然生死向前平日之自矢而逮夫陛辭之日恩諭誕宣許以養閒由是感激衝寒輿疾赴如樂地處若固有者居然九朔于玆矣居留雖曰閒局而關防保障則有守備之責焉獄訟簿領則有字牧之體焉過百里幅員近萬戶軍民皆在統轄鎭撫之中其任固不輕矣矧今逆囚假息於一城王章久屈於三尺則惟其防束糾察不容少忽以俟公法之亟行卽守臣責耳當此之時雖使年力方强威望素著者當之尙恐牧御之失宜職分之或虧顧臣年迫七十昏耗轉增地多嵐瘴觴傷已深荐遭切己之慼又經無前之暑表裏摧剝漸就澌頓貼身床簀寧日無幾大小官政一倂委屬直是虛糜廩俸徒擁㫌節耳行都重寄豈容臣長作養病之坊哉且於入秋以後霖濕爲祟病情越添膈痞腹疼無時發作寒熱似瘧症形百變本來風眩乘時交攻有時乎神識全迷起立輒仆却食失睡伏枕叫苦殆無生人樣子而溏泄別症近又猝劇飮啖都廢轉側須人雜試藥餌少無應效苟不及今缷解大加調治則轉成難醫理所必然此實目下情懇之至切至急未暇緩聲者也噫臣之父子兄弟過蒙不世之渥俱犯冥升之戒不幸臣弟無疾而客圽情事絶悲行路亦嗟而臣又衰病如右殘喘奄奄自量精力死亡無日儻或一朝溘然於海島旅館之中則以聖上仁覆好生之盛德亦豈不惻然而垂憐也哉玆敢收神瀝血齋沐哀籲伏乞天地父母憐臣危苦之情察臣癃痼之狀特許鐫遞見職得以擔舁還家則庶或安意將息復尋生路攢手血祝惟此而已臣無任瞻天望聖涕泣祈懇之至答曰省疏具悉本職許遞
정조 15년
辛亥八月二十五日辰時上御誠正閣右承旨左副承旨右副承旨入侍時右承旨林濟遠左副承旨柳文養右副承旨洪義榮記事官李海淸洪樂游徐有聞以次進伏訖上命書傳敎曰各陵園墓所用祭器多有年久缺毁者而道臣奉審則雖執頉啓聞該曹擧行則每未免依舊因循莫重祀典所用豈敢若是欠敬此蓋計士輩籌摘不謹使判堂莫辨緊歇而然趁今秋奉審前一竝改備或新備此後鍮器木器磁器各定年限限內執頉寢郞自該曹論責愆限則不卽修補該堂推考每於春秋奉審狀啓此一款別爲措辭事令廟堂申飭畿營雖以今番宣陵典墻修補言之告由則一爲奉番則再爲事體之瀆䙝莫此爲甚陵上莎草因先朝特敎令寢郞時或播種今於曲墻亦何異是些少如瓦脫土剝處亦依播種例誠心葺理事畿伯奉審時面飭寢郞以此傳敎書付齋壁俾各常目事分付上曰右承旨左副承旨分詣受香所奉審摘奸以來出榻敎命讀公事書判付訖命退承史以次退出
정조 15년
行都承旨洪明浩坐行左承旨李祖承坐右承旨林濟遠坐直左副承旨柳文養坐右副承旨洪義榮坐同副承旨沈晉賢坐直注書李海淸仕直一員未差假注書洪樂安仕事變假注書崔致祜仕
정조 15년
沈晉賢以都摠府言啓曰卽者本府郞廳李顯昱來告內當日宣仁門下鑰後有一人自銅龍門下來故心甚驚訝考其章標及號牌則乃是齊政閣直洪允範而稱以避雨遲滯未及門限云渠以省記外人不卽趁門限出去致此罪犯事極驚駭今方捉置本府使令房而待明朝嚴査照勘何如傳曰允執捉人爲先嚴棍取招當該次知中官拿處建陽門牌將之不禁出入亦爲可駭捉來一體嚴棍不招草記可也
정조 15년
沈晉賢以內僕寺一二提調言啓曰臣等伏聞內寺待令濟州馬換出之事極爲驚駭使之嚴査則養馬洪尙圭受人錢貨私自換出云故洪尙圭捉來査問則尙圭言內聽巨達李景燁慫慂之言與巨達孫聖福受馬廛人金尙根鄭師權賂物三兩餘錢分食而符同換出承實云査問於景燁聖福尙根師權等則一如尙圭之言而無異辭矣待令馬事體何等至重而幺麽養馬巨達輩乃敢締結受賂暗地偸換事未前聞不但有關後弊也已臣等不能檢飭之罪不勝惶恐而養馬洪尙圭巨達李景燁孫聖福馬廛人金尙根鄭師權等移法司嚴刑定配該吏亦令從重科治當該內乘令該府拿問嚴處何如傳曰內廐馬匹之不勤典守自有內廐以來未聞之事況待令之馬乎都相老矣二提新叨豈必盡知此蓋近來內乘無非僅具人形不能事事之致且奏御文字何等嚴重則幺麽蟣蝨養馬漢子姓名登諸草記有若官員具姓名請罪者然事之屑越莫甚於此朝筵持公事承旨入侍見其草記使之改修正以入則所謂改書納者不惟不改添之以巨達姓名益之以馬廛無賴輩姓名者無異於問東答西當該二提調從重推考不能別白分付之承旨亦爲推考此草記勿施職姓名當書不書之內乘擧姓名論罪犯科之司隷不禁之頭目彌縫之奸吏只當以移送法司照律措辭以此意待廳坐該郞發牌嚴飭
정조 15년
沈晉賢以訓鍊都監言啓曰六月十八日永肅門入直及參班局出身等依傳敎各減番二朔矣今已準限明日爲始每番以四十五人依前入直之意敢啓傳曰知道
정조 15년
沈晉賢以禁衛營言啓曰來九月當四番左部左司屬忠淸道五哨軍兵逢點實數六百五十二名已爲點閱整齊來九月初一日與內外各處入直將官軍兵等依例替代後舊軍放送之意敢啓傳曰知道
정조 15년
沈晉賢以禁衛營言啓曰來十一月當四番左部中司屬五哨內忠淸道六百四十四名京畿八名來十月二十五日京中逢點依例準二朔立番之意兩道監兵使處預爲知委何如傳曰允
정조 15년
沈晉賢以御營廳言啓曰本廳來九月十月兩朔應立左部後司屬全羅左道二哨右道三哨合五哨軍兵六百五十二名已爲逢點整齊矣九月初一日與右司軍兵替代立番後舊軍放送之意敢啓傳曰知道
정조 15년
沈晉賢以御營廳言啓曰本廳來十一月十二月兩朔應立中部前司屬全羅右道五哨軍兵十月二十五日京中逢點十一月初一日與左部後司軍兵當爲替代立番趁期調送事本道監兵使處依前例知會之意敢啓傳曰知道
정조 15년
辛亥八月二十六日辰時上御重熙堂右副承旨入侍時右副承旨洪義榮記事官李海淸洪樂游徐有聞以次進伏訖上曰司僕草記辭意未能詳細更爲改書以入事分付可也賤臣承命出傳命讀公事書判付訖命退承史以次退出
정조 15년
辛亥八月二十六日辰時上御重熙堂左副承旨入侍時左副承旨柳文養假注書洪樂安記事官洪樂游徐有聞以次進伏訖上曰畿營祗受狀啓已入來乎文養曰昨日行會而姑未入來矣上曰連爲催促可也文養曰監試一二所明將出榜而試官言送于臣等以爲坼榜後入格試券當一一考準於照訖講冊以考其自書與否而如是之際易致遲滯云矣上曰考較之說亦不可已而照訖講冊中必有禿筆走書之人何可一一較準其字劃乎只爲據大體考準可也文養曰監試搒入啓時當依昨年例使院隷及近仗軍士持來矣上曰院隷則不必爲之只爲申飭兵曹使近仗軍士及衛軍持納而二所榜從通化門一所榜從金虎門傳入而榜眼中各其名下懸錄納券之字號可也又敎文養曰都承旨以洪明浩出牌可也命退承史以次退出
정조 15년
行都承旨洪明浩坐行左承旨李祖承坐右承旨林濟遠坐左副承旨柳文養坐直右副承旨洪義榮坐同副承旨沈晉賢坐直注書李海淸仕一員未差假注書洪樂安仕直事變假注書崔致祜仕
정조 15년
洪義榮啓曰大司憲洪檢執義李永穆掌令李顯道持平趙恪申膺祜牌招啓辭未下掌令申馥在外監察茶時之意敢啓傳曰知道
정조 15년
檢閱洪樂游徐有聞聯名疏曰伏以搆虛爲實指無謂有從古何限而豈有如尹永僖之爲者哉臣等於日昨問啓之時怵畏義分拘礙格例且緣永僖疏本之未下不敢罄竭所蘊只將草草數語仰對明命矣及伏見原疏下者遣辭陰險恣意誣衊直驅之於爲講儒圖囑之科噫嘻此何言也所謂圖囑者卽指爲所親地密密斡旋於講栍不播榜眼未成之前之謂也臣等於講儒素無半面之雅安有一言之情直不過或慮實才之見屈反違飭敎之本意臣樂游聞所聞而傳之臣有聞見所見而示之其間事實如斯而已而永僖則以臣樂游書中始有不勝憤歎之語末又有或有變通之道云云爲言白白地做出何太容易苟使宛轉只當委曲懇惻之不暇何曰憤歎設欲變通講栍已登於成冊榜眼又入於喉院明知其末由變通而曰以變通乎言言破綻節節誣罔首尾橫決手脚荒亂者眞永僖之謂也最是渠疏中無間之義四字別是橫逆中橫逆噫臣等雖甚無狀亦具彝性豈忍與如永僖者與之無間甘自陷於滅性悖義之歸乎況其所以輪示之意在於他試官不在於渠而渠自取看渠自起鬧末乃以千不近萬不當之說抑勒噂沓人之不良胡至此極其亦不足辨矣竊念臣等奉使無狀以不緊書札或輪示致令無心之事作爲藉口之擧此則臣等之罪也然此在渠猶屬薄物細故竊有一事之萬萬憤惋不容以對章泯默者蓋於今番講席逆孽之不當冒赴者肆然應講噫彼永僖不惟看作尋常乃反曲意愛護遂至晏然越講之境究厥心腸何所不爲思之骨驚言之體栗及夫公議齊發之後撕得於言辭眉睫之間故爲此橫生葛藤要作疑眩之計者不啻若十手所指十目所覩天下寧有是耶臣等固當卽地封章痛陳嚴討而奉使之臣疏擧無例趑趄囁嚅未免後時拖到今日始得煩浼可謂晩且緩矣適値齋日疏龥路阻召牌屢臨飭敎繼下逃遁不得冒沒就直而區區私義轉益惶蹙仍因蹲冒大關廉防玆敢聯陳短章徑出禁扃伏乞聖明明降威罰以警具僚以安賤分千萬幸甚云云
정조 15년
以檢閱洪樂游徐有聞聯名上疏
정조 15년
傳于柳文養曰年少新進焉敢若此原疏還給
정조 15년
柳文養啓曰檢閱洪樂游徐有聞聯名上疏旣有還給之命竝卽牌招入直何如傳曰允與豫備翰林一體牌招
정조 15년
以檢閱李重蓮洪樂游徐有聞牌不進罷職傳旨傳于柳文養曰只推
정조 15년
柳文養啓曰檢閱李重蓮洪樂游徐有聞旣有只推之命牌招入直何如傳曰允
정조 15년
洪明浩以吏曹言啓曰因江原監司尹師國狀啓本曹草記通川郡守元羽孫歙谷縣令丁載運受由旣久而終不關由於本曹則所當一體捧現告而本道狀啓中移文本曹一款獨不擧論其委折更爲關問後處之事允下矣卽接江原監司尹師國回移則以爲本道守令受由之行不由京中若直往外方則不爲粘移自是流來已行之例矣今此歙谷縣令丁載運龍仁地遷窆行通川郡守元羽孫驪州地覲親行故移文果不成送本曹云移文辭意旣如此則兩邑守令與不爲關由任自來往有異何以爲之敢稟傳曰分揀
정조 15년
辛亥八月二十七日申時上御重熙堂左副承旨入侍時左副承旨柳文養假注書洪樂安記注官安經心金良倜以次進伏訖上命書傳敎曰凡係本園小大措置皆以便於民千萬年行之悠久爲心火巢之定界闊遠亦出於爲所重兼爲便民以是界內原有之民塚勿令平土或屛除只令更勿犯用於禁標矣近聞該府以原有民塚有主者之塚上除草亦嚴禁仍請重治此非朝家本意渠輩雖不敢上山設祭至於除雜草豈必嚴禁此而嚴禁則民塚上雖有樹木之雜出者亦當不得下手渠輩之私情姑無論揆以事面反不若當初之屛除旣知之不可無一番定式此後除草切勿嚴禁仍令府使招致各人等申明分付而若此則渠輩無非守護軍也各爲渠事而看檢自當先公而後私其爲樹木禁護之方尤豈不竭力誠心乎雖於久遠之後或有犯用標內土地者使渠輩各自告官痛禁事定式曉諭以此意知悉擧行事令廟堂行會該道該府仍令園官載之謄錄出傳敎命退承史以次退出
정조 15년
行都承旨洪明浩坐行左承旨李祖承病右承旨林濟遠坐左副承旨柳文養坐右副承旨洪義榮坐直同副承旨沈晉賢坐直注書李海淸仕直一員未差假注書洪樂安仕事變假注書崔致祜仕
정조 15년
藥房提調李𡊠左副承旨柳文養啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
沈晉賢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
柳文養啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 15년
傳于柳文養曰下直守令入侍
정조 15년
林濟遠啓曰行用紙地之過於敦厚者特令減品此實出於軫念貢人之聖意而今見監試初試二所御覽榜目紙本則以正草紙書呈當初定式之朝令不趐嚴截而無難違越以如許過厚之紙責出於貢人者揆以事體萬萬駭然當該主掌官所當重勘而本院請推之外無他可施之罰何以爲之敢稟傳曰拿處
정조 15년
江原監司尹師國狀啓癘疫方痛馳啓事判付內啓下備邊司爲珍本道條列最爲詳悉癘氣之尙不寢息可以推知言念民事何等悶慮方痛諸邑另加惕念救活自本司嚴飭分付爲良如敎
정조 15년
沈晉賢以都摠府言啓曰都摠管金相集以刑曹判書本曹坐起晝仕出去之意敢啓傳曰知道
정조 15년
沈晉賢以都摠府言啓曰依下敎發遣郞廳李潤默詳考建陽門出入人貼錄則初無齊政閣直洪允範姓名故當該牌將邊益興韓相五等兩人卽爲捉來各別嚴棍後汰去之意敢啓傳曰知道
정조 15년
沈晉賢以都摠府言啓曰齊政閣直洪允範捉置事草記批旨內執捉人爲先嚴棍取招建陽門牌將一體嚴棍取招後草記可也事命下矣臣等依下敎允範處嚴棍査問則以爲家近之故每日出入輒以建陽門而今日則因雨遲滯未及門限云禁門出入何等嚴重而渠以幺麽之漢敢爲取便之計初旣無門帖往來又不趁門限出去者其所罪犯決不可棍治而止牌將邊益興韓相五等更卽捉來取招則以爲允範果以閣直自前出入者愚迷所致不考門帖任其出入以至此境罪死無惜云益興相五等雖承棍治之命渠等旣爲把守之將門帖有無初不省察飭禁之不嚴誠極痛駭究厥罪狀合施重勘益興相五等竝與允範令攸司照律嚴處何如傳曰允
정조 15년
沈晉賢以戶曹言啓曰拱北門墻垣頹圮處改築之役今已完畢之意敢啓傳曰知道
정조 15년
沈晉賢以兵曹言啓曰拱北門東邊行閣外壁築墻頹落處丹鳳門西邊宮墻連接行閣土壁頹壓處今已修改晝察夜巡西營軍及把守東營軍各其本處還入直之意分付何如傳曰允
정조 15년
沈晉賢以兵曹言啓曰景福宮衛將吳景燁身病猝重勢難供職呈狀乞遞輪番之任不可久曠改差何如傳曰允
정조 15년
沈晉賢以壯勇營言啓曰本營軍兵等中日試射時鳥銃沒技人依節目別單書入之意敢啓傳曰知道
정조 15년
沈晉賢以訓鍊都監言啓曰本局千摠洪仁默身病甚重勢難察任改差何如傳曰允
정조 15년
沈晉賢以御營廳言啓曰去夜四更量二石橋近處武藝別監李恒載犯夜被捉於本廳巡邏將卒處而係是掖屬不敢擅便何以爲之敢啓傳曰移送訓局令該將臣嚴棍査實草記可也
정조 15년
沈晉賢以左邊捕盜廳言啓曰掖隷輩犯夜恣行之類搜捉事嚴飭于巡邏校卒處矣昨夜五更量武藝別監裵得夏着白衣飮酒被捉故依更數各別重治之意敢啓答曰移送訓局嚴棍査實草記訓將旣兼捕將之任而前申飭亦果何如只捉昏夜之犯科至於醉酗於白晝街上者無一捉納特敎之下極爲駭然此後若有從他現發先自訓將難免重勘以此使之知悉可也
정조 15년
沈晉賢以訓鍊都監言啓曰謹依御營廳草記及左邊捕盜廳草記批旨臣開坐于公廨犯夜武藝廳李恒戴裵得夏等一倂捉入各嚴棍十五度査問取招則李恒載所供內矣身以曹司適値入番之日而矣廳入番時擧行專在於曹司不得不早早往待於闕外故矣身持入番各樣器械自家出來之際被捉於御營廳巡邏將校處矣身以新差武藝廳只知早動入番不辨罷漏前後輕先犯科至於此境雖死杖下不敢發明云裵得夏所供內矣身家在於義洞矣身妻父居生訓鍊院近處而近有病故問病次當日烽火時越去之際於義洞屛門酒家買飮一盃又於馬廛橋及南小洞洞口酒家各買飮一盃轉到矣妻父所住處亦飮一盃仍爲留宿矣矣妻父覺矣身早爲入番故矣身驚起出來到於義洞屛門被捉於左邊行巡捕校而伊時宿醉未醒犯夜之外又罹酗酒之罪矣身罪狀萬死無惜云矣旣有査實草記之命爲先嚴棍取招以入之意敢啓傳曰知道李恒載放送裵得夏加棍次保授
정조 15년
沈晉賢以禁衛營言啓曰本營分授拱北門東邊宮墻舊築外面半間缺落處自戶曹今已畢築把守將則撤還軍則還入西營直所之意敢啓傳曰知道
정조 15년
沈晉賢以御營廳言啓曰丹鳳門西邊宮墻連接行閣土壁一間頹壓處今已修改把守軍兵還入直事自兵曹草記矣把守軍八名還入東營之意敢啓傳曰知道
정조 15년
柳文養以刑曹言啓曰因都摠府啓辭無門帖出入被捉之齊政閣直洪允範不能省察之把守門將邊益興韓相五令攸司照律嚴處事命下矣取考律文則大明律宮殿門擅入條有曰宮殿門擅入者杖六十徒一年依此律洪允範嚴杖六十後忠淸道永同縣徒一年定配卽爲押送而牌將邊益興韓相五等係是出身竝移義禁府處之何如傳曰渠之出入非今斯今當初許入之牌將久遠不能考出則今番所犯稍間於攔入定配收贖邊益興等襲謬之罪卄棍汰役足以懲勵移送陋矣姑爲嚴飭放送可也
정조 15년
柳文養以刑曹言啓曰照訖借講人鳳山李光澤殷栗朴乃諶平壤吳德亨等待其就捕一體照勘之意已爲草記蒙允矣朴乃諶吳德亨今纔就捕各嚴刑一次後朴乃諶全羅道務安縣吳德亨慶尙道河東府竝充軍卽爲押送李光澤多般譏詗終未捉得渠以鄕儒必當逃還事當發關本道期於捉來而亦涉有弊令該道道臣卽爲掩捕各別嚴刑後充軍事分付何如傳曰允
정조 15년
洪義榮以義禁府言啓曰照訖考講試官成均館司成尹永僖典籍洪秀晩直講韓永逵弘文館修撰金羲淳校理李晴奎章閣檢校待敎沈象奎副司直金熙朝副司果鄭萬始丁若鏞崔顯重張錫胤副司正金達淳等拿問處之事傳旨啓下矣尹永僖洪秀晩韓永逵金羲淳李晴金熙朝鄭萬始丁若鏞崔顯重張錫胤金達淳等今方待命卽爲拿囚而沈象奎時帶閣職依法典留置待命所待開坐拿囚捧供之意敢啓傳曰知道
정조 15년
洪義榮以義禁府言啓曰時囚罪人沈象奎旣已捧供依例出送待命所之意敢啓傳曰知道
정조 15년
林濟遠以司僕寺一二提調意啓曰本寺草記判付內內廐馬匹之不勤典守自有內廐以來未聞之事況待令之馬乎都相老矣二提新叨豈必盡知此蓋近來內乘無非僅具人形不能事事之致且奏御文字何等嚴重則幺麽蟣蝨養馬漢子姓名登諸草記有若官員具姓名請罪者然事之屑越莫甚於此朝筵持公事承旨入侍見其草記使之改修正以入則所謂改書納者不惟不改添之以巨達姓名益之以馬廛無賴之輩姓名者無異於問東答西當該二提調從重推考不能別白分付之承旨亦爲推考此草記勿施職姓名當書不書之內乘擧姓名論罪犯科之司隷不禁之頭目彌縫之姦吏只當以移送法司照律措辭以此意待廳坐該郞發牌嚴飭事命下矣嚴敎之下臣等伏不勝惶懍而內寺馬典守專在於內乘而致使下隷輩恣意作奸偸換待令馬其不能檢飭之罪不可仍置當該內乘徐英輔元晦鎭竝令該府拿問嚴處頭目之不能禁斷該吏之惟事彌縫俱極痛駭與干犯偸換諸罪人一竝移送法司照律重勘何如傳曰允
정조 15년
洪義榮以刑曹言啓曰因司僕寺草記內廐待令馬偸換時不能禁斷之頭目惟事彌縫之該吏竝與干犯偸換諸人移送法司照律重勘事命下矣謹按律文則大典通編廐牧條有曰國馬監守自盜者初犯杖一百絶島定配常人初犯杖一百定配大明律倉庫不覺被盜條有曰官攢因不搜檢以致盜物而不覺者減盜罪三等依此律養馬洪尙圭巨達李景燁孫聖福等各決杖一百後尙圭全羅道扶安縣蝟島景燁康津縣古今島聖福靈光郡荏子島竝絶島定配馬廛人金尙根鄭師權各決杖一百後尙根慶尙道昆陽郡師權平安道郭山郡竝定配頭目馬醫金麗輝該吏朴載儉等杖一百絶島定配罪減三等各決杖八十後麗輝黃海道長連縣載儉江原道寧越府各徒二年定配所竝卽押送之意敢啓傳曰知道馬廛漢不足責一竝嚴刑一次放送金麗輝朴載儉北京貿來馬喂牧間姑先各杖一百保給該寺可也
정조 15년
林濟遠以司僕寺言啓曰本寺正徐榮輔奉命在外內乘徐英輔元晦鎭今方拿處矣內寺番次俱空正徐榮輔改差其代令該曹口傳差出使之入直之地何如傳曰允竝改差
정조 15년
吏曹口傳政事以沈能翼爲司僕正奎章閣直閣單徐龍輔